b"\n_START_ARTICLE_\nSafavidit\n_START_SECTION_\nHistoria\n_START_PARAGRAPH_\nSafavidien hallitsijasuku sai nimens\xc3\xa4 suufilaisen veljeskunnan mukaan. Suufilaisuus on islamin mystinen suuntaus, joka korostaa etenkin henkil\xc3\xb6kohtaista jumalkokemusta. kun taas teologian, uskonnollisten lakien ja rituaalien merkitys on usein v\xc3\xa4h\xc3\xa4isemp\xc3\xa4\xc3\xa4. Suufilaisuus oli n\xc3\xa4in helppo sovittaa muiden uskontojen k\xc3\xa4sityksiin ja monesti vasta islamiin k\xc3\xa4\xc3\xa4ntyneet kansat harjoittivatkin juuri suufilaisuutta. T\xc3\xa4llaisiin kansoihin kuuluivat esimerkiksi monet turkkilaiset kansat. Safavidien suufilaisen veljeskunnan perustajana on pidetty mystikko \xc5\xa0aikh Safa al-Din al-Ardabilia, joka eli vuosina 1252\xe2\x80\x931334 Persian Azerbaid\xc5\xbeanissa. H\xc3\xa4nen seuraajiaan kutsuttiin safalaisiksi. Safalaisuus alkoi radikalisoitua my\xc3\xb6hemmin 1400-luvulla, jolloin se alkoi saada my\xc3\xb6s \xc5\xa1iialaisia piirteit\xc3\xa4. Kannatusta liikkeell\xc3\xa4 oli etenkin Luoteis-Persiassa ja It\xc3\xa4-Anatoliassa asuneiden turkmeenipaimentolaisten keskuudessa. Safalaisuuden kannattajat alettiin tuntea my\xc3\xb6s punap\xc3\xa4in\xc3\xa4 eli kizilba\xc5\xa1 heid\xc3\xa4n k\xc3\xa4ytt\xc3\xa4miens\xc3\xa4 punaisten p\xc3\xa4\xc3\xa4hineiden mukaan. Liikkeen militarisoiduttua sen j\xc3\xa4senet alkoivat ottaa osaa etenkin Luoteis-Persian alueen valtakamppailuihin ja monet sen tuolloisista vaikuttajista saivat surmansa esimerkiksi Ak Kojunlu- ja \xc5\xa0ervan\xc5\xa1ah-dynastioita vastaan k\xc3\xa4ydyiss\xc3\xa4 taisteluissa. Surmansa saaneisiin kuului my\xc3\xb6s liikkeen tuolloinen johtaja Sultan 'Ali (1489\xe2\x80\x931494), jonka j\xc3\xa4lkeen johtoon nousi Isma'il._NEWLINE_Isma'ilista tuli safavidien dynastian perustaja h\xc3\xa4nen johtaessaan vuonna 1499 joukon kizilba\xc5\xa1-sotureita Gilanista ensin \xc5\xa0ervan\xc5\xa1ah-dynastian p\xc3\xa4\xc3\xa4kaupunkia Bakua vastaan ja my\xc3\xb6hemmin my\xc3\xb6s Ak Kojunlu-ruhtinaita vastaan. N\xc3\xa4in Luoteis-Persian hallitsijaksi noussut Isma'il kruunautti itsens\xc3\xa4 \xc5\xa1aahiksi Tabrizissa laajentaen my\xc3\xb6hemmin viel\xc3\xa4 valtakuntaansa Irakin ja Iranin yl\xc3\xa4ng\xc3\xb6n alueille. H\xc3\xa4n teki my\xc3\xb6s kaksitoista\xc5\xa1iialaisuudesta valtakuntansa valtionuskon. Ennen pitk\xc3\xa4lti sunnalainen Persia \xc5\xa1iialaistui ja \xc5\xa1iialaisuudesta tuli my\xc3\xb6s Persian asukkaiden identiteetin t\xc3\xa4rke\xc3\xa4 osa, joka erotti heid\xc3\xa4t sunnalaisista ryhmist\xc3\xa4, kuten turkkilaisista, uzbekeista ja pa\xc5\xa1tuista. Isma'ilin onnistui ly\xc3\xb6d\xc3\xa4 vihollisensa uzbekit vuonna 1510 k\xc3\xa4ydyss\xc3\xa4 Mervin taistelussa, mutta lopulta h\xc3\xa4n menetti alueensa It\xc3\xa4-Anatoliassa h\xc3\xa4nen k\xc3\xa4rsitty\xc3\xa4\xc3\xa4n tappion osmaneille \xc4\x8calderanin taistelussa vuonna 1514. Isma'il kuoli vuonna 1524. H\xc3\xa4nen seuraajakseen nousi tuolloin vain kymmenvuotias Tahmasp I. Kizilba\xc5\xa1ien eri ryhmittym\xc3\xa4n kamppailivat vaikutusvallasta ja uzbekit tekiv\xc3\xa4t uusia hy\xc3\xb6kk\xc3\xa4yksi\xc3\xa4 Persiaan. \xc4\x8calderanin taistelun j\xc3\xa4lkeen musketteja ja kentt\xc3\xa4tykist\xc3\xb6\xc3\xa4 hankkineen Persian armeijan onnistui kuitenkin ajaa uzbekit Amudarjan taakse. Tahmasp kuoli vuonna 1576 ilman selv\xc3\xa4\xc3\xa4 seuraajaa, mist\xc3\xa4 her\xc3\xa4si j\xc3\xa4lleen valtakamppailu._NEWLINE_Safavidien Persiaa on pidetty sotilaallisesti ja poliittisesti voimakkaimmillaan \xc5\xa1aahi Abbas I:n valtakaudella vuosina 1571\xe2\x80\x931629. H\xc3\xa4n nousi valtaistuimelle syrj\xc3\xa4ytetty\xc3\xa4\xc3\xa4n is\xc3\xa4ns\xc3\xa4 ja h\xc3\xa4n uudisti maansa hallintoa ja armeijaa. Armejan riippuvuus kizilba\xc5\xa1eista v\xc3\xa4heni ja osmanien sek\xc3\xa4 uzbekien edelleen jatkuvat levitt\xc3\xa4ytymispyrkimykset pidettiin kurissa. P\xc3\xa4\xc3\xa4kaupunki siirrettiin Qazvinista suojaisampaan Esfahaniin. Toisaalta jotkin Abbasin uudistuksista johtivat lopulta my\xc3\xb6s valtakunnan heikentymiseen. Hallitsijasuvut k\xc3\xa4rsiv\xc3\xa4t usein verisist\xc3\xa4 valtakamppailuista hallitsijan kuollessa. T\xc3\xa4lt\xc3\xa4 v\xc3\xa4ltty\xc3\xa4kseen Abbas eristi safavidien prinssit haaremeihin, jolloin he eiv\xc3\xa4t pystyneet luomaan omaa valtapohjaansa ennen hallitsijan perillisen nousua valtaistuimelle. Tapa johti kuitenkin kokemattomien perillisten riippuvuuteen hoviherroista ja valta keskittyi Persian paikallisille mahtimiehille. V\xc3\xa4lit\xc3\xb6nt\xc3\xa4 romahdusta ei tapahtunut Abbasin kuoleman j\xc3\xa4lkeen paljolti Persian ulkoisten uhkien puutteen takia. Osmanien kiinnostus it\xc3\xa4\xc3\xa4 kohti levi\xc3\xa4misest\xc3\xa4 loppui heid\xc3\xa4n valloitettuaan Irakin vuonna 1638. Uzbekit tekiv\xc3\xa4t edelleen ry\xc3\xb6st\xc3\xb6retki\xc3\xa4, mutta he olivat vakavan uhan muodostamiseksi poliittisesti liian hajanaisia._NEWLINE_Suhteellisen rauhallinen ajanjakso safavidien historiassa p\xc3\xa4\xc3\xa4ttyi 1700-luvun alussa. Safavidit hallitsivat alueita Khorasanissa, jota my\xc3\xb6s Intian niemimaan mogulit tavoittelivat itselleen. Monet alueen asukkaista olivat sunnalaisia pa\xc5\xa1tuja, joita painostettiin k\xc3\xa4\xc3\xa4ntym\xc3\xa4\xc3\xa4n \xc5\xa1iialaisuuteen etenkin safavidien kauden loppuvaiheilla. Safavidien yritys palauttaa tilanne hallintaansa Kai Khosraun johtamalla sotaretkell\xc3\xa4 Kandahariin vuonna 1711 p\xc3\xa4\xc3\xa4ttyi tappioon. Lopulta safavideihin kyll\xc3\xa4styneet Ghelzait ja Abdalit perustivat omat riippumattomat valtakuntansa. Vuonna 1722 Kandaharin Ghelzai-hallitsija Mir Mahmud marssi Persiaan armeijansa johdossa. Maaliskuussa h\xc3\xa4n kohtasi safavidien viimeisen toimintakykyisen armeijan l\xc3\xa4hell\xc3\xa4 Esfahania. Safavidit ly\xc3\xb6tiin hajalle ja Esfahan vallattiin kuukausien piirityksen j\xc3\xa4lkeen. Safavidihallitsija Sultan Husain pakotettiin luopumaan kruunusta ja Mir Mahmud perusti lyhytik\xc3\xa4isen Hutak-dynastian. Yksi safavidiprinssi oli kuitenkin paennut kaupungista Qazviniin, jossa pa\xc5\xa1tuhallitsijalle vihamieliset safavidien Persian mahtihenkil\xc3\xb6t julistivat h\xc3\xa4net kilpailevaksi hallitsijaksi nimell\xc3\xa4 Tahmasp II. Tahmaspin alaisuudessa toimi my\xc3\xb6s kyvyk\xc3\xa4s sotilasjohtaja Nadir Khan, joka tunnettiin my\xc3\xb6hemmin paremmin nimell\xc3\xa4 Nadir \xc5\xa0ah. Nadir voitti Hutakit useissa taisteluissa, kunnes h\xc3\xa4n viimein vuonna 1729 valtasi takaisin my\xc3\xb6s p\xc3\xa4\xc3\xa4kaupunki Esfahanin. Tahmasp II saattoi nyt palata vanhaan p\xc3\xa4\xc3\xa4kaupunkiin, mutta h\xc3\xa4nest\xc3\xa4 oli tullut k\xc3\xa4yt\xc3\xa4nn\xc3\xb6ss\xc3\xa4 Nadirin nukkehallitsija. Kolme vuotta my\xc3\xb6hemmin h\xc3\xa4net syrj\xc3\xa4ytettiin ja korvattiin h\xc3\xa4nen alaik\xc3\xa4isell\xc3\xa4 pojallaan. Nadir hankkiutui kokonaan eroon safavideista vuonna 1736, jolloin h\xc3\xa4n julistautui itse \xc5\xa1aahiksi.\n_START_SECTION_\nKulttuuri\n_START_PARAGRAPH_\nSafavidien kauden aikainen visuaalinen taide sai vaikutteita il-kaanien aikana Persiaan saapuneista kiinalaisesta taiteista, joihin yhdistyi paikallinen persialainen perinne. Kauden visuaalista taidetta on kuvailtu elegantiksi ja aistilliseksi. Safavidien kauden maalaustaide esitt\xc3\xa4\xc3\xa4 usein el\xc3\xa4m\xc3\xa4niloisia aiheita, kuten rakkautta, musiikkia ja puutarhoja._NEWLINE_Persialaisella kulttuurilla oli ollut voimakas vaikutus koko it\xc3\xa4iseen islamilaiseen maailmaan jo ennen safavidien kautta ja sama ajtkui savafidien kaudella. Esimerkiksi persian kieli toimi Osmanien valtakunnan diplomaattisen kirjeenvaihdon kielen\xc3\xa4 ja ajan turkkilainen runous seurasi persialaisia muotoja. Erityisesti persialainen kulttuuri kukoisti Suurmogulien valtakunnassa, jossa persiaa k\xc3\xa4ytettiin runouden, musiikin ja uskonnollisen ajattelun kielen\xc3\xa4. Safavidien kauden \xc5\xa1iialaisuudella oli toisaalta persialaista kulttuuria p\xc3\xa4\xc3\xa4osin sunnalaisesta muusta islamilaisesta maailmasta erist\xc3\xa4v\xc3\xa4 vaikutus. Persialaisia runoilijoita oli muuttanut suurmogulien Intiaan ja kauden runoutta onkin kutsuttu joskus safavidirunoudeksi ja itse asiassa aikakauden perisalainen runous kukoisti turkkia hovikielen\xc3\xa4 k\xc3\xa4ytt\xc3\xa4neen safavidien Persian ulkopuolella. Kriitikoiden mielipiteet safavidirunoudesta ovat vaihdelleet ja sit\xc3\xa4 on kuvailtu joskus v\xc3\xa4lj\xc3\xa4htyneen\xc3\xa4._NEWLINE_Uskonnollisesti safavidien kautta on pidetty edelt\xc3\xa4neit\xc3\xa4 vuosisatoja ahdasmielisemp\xc3\xa4n\xc3\xa4. \xc3\x84\xc3\xa4riajattelu kukoisti hovissa ja ulaman keskuudessa. Safavidivaltiolla ja \xc5\xa1iialaisella papistolla oli l\xc3\xa4heinen yhteys. Suufilaisuus taantui \xc3\xa4lyllisen el\xc3\xa4m\xc3\xa4n kanavoituessa madrasoihin. V\xc3\xa4hemmist\xc3\xb6jen olot huononivat johtuen k\xc3\xa4sityksist\xc3\xa4 v\xc3\xa4\xc3\xa4r\xc3\xa4uskoisten ep\xc3\xa4puhtaudesta. Esimerkiksi juutalaiset m\xc3\xa4\xc3\xa4r\xc3\xa4ttiin vuonna 1642 k\xc3\xa4ytt\xc3\xa4m\xc3\xa4\xc3\xa4n vaatteissaan punaisia merkkej\xc3\xa4, hienojen vaatteiden ja vy\xc3\xb6nauhojen k\xc3\xa4ytt\xc3\xb6 kiellettiin ja juutalaisten sana oli arvoton oikeudessa. Juutalaisia rajoittivat my\xc3\xb6s lukuisat muut s\xc3\xa4\xc3\xa4nn\xc3\xb6kset. Olot tosin vaihtelivat suuresti riippuen eri alueista. Joillakin paikkakunnilla koulutetut mullahit olivat juutalaisten, kristittyjen ja zarathustralaisten suojelijoita. \xc5\xa0iialaisuudessa Persian pyhien kaupunkien, kuten Qomin ja Ma\xc5\xa1hadin merkitys kasvoi, kun p\xc3\xa4\xc3\xa4sy Irakin pyh\xc3\xa4tt\xc3\xb6ihin vaikeutui osmanien vastaisten sotien takia. \xc5\xa0iialaisuuden hallitseva asema johti \xc5\xa1iialaisen ajattelun kauteen, jota on kutsuttu Isfahanin kouluksi. Koulun edustajia olivat esimerkiksi Mir Damad, Mir Fenderski ja \xc5\xa1eikki Baha'i."